钦定古今图书集成/明伦汇编/官常典/第406卷 > 公孙青
## 钦定古今图书集成/明伦汇编/官常典/第406卷 > 公孙青

按《左传昭公二十年》：卫公孟絷狎齐豹，夺之司寇与
鄄，有役则反之，无则取之。公孟恶北宫喜、褚师圃，欲
去之。公子朝通于襄夫人宣姜，惧而欲以作乱，故齐
豹、北宫喜、褚师圃、公子朝作乱。初，齐豹见宗鲁于公
孟，为骖乘焉。将作乱，而谓之曰：“‘公孟之不善，子所知
也，勿与乘，吾将杀之’。对曰：‘吾由子事公孟，子假吾名
焉，故不吾远也。虽其不善，吾亦知之。抑以利故不能
去，是吾过也。今闻难而逃，是僭子也。子行事乎？吾将
死之。以周事子，而归死于公孟，其可也’。”夏六月丙辰，
卫侯在平寿，公孟有事于盖获之门外，齐子氏帷于
门外而伏甲焉，使祝蛙寘戈于车，薪以当门，使一乘
从公孟以出，使华齐御公孟，宗鲁骖乘，及闳中。齐氏
用戈击公孟宗鲁以背蔽之，断肱，以中公孟之肩，皆
杀之。公闻乱，乘驱自阅门入。庆比御公，公南楚骖乘。
使华寅乘贰车，及公宫，鸿骝魋驷乘于公。公载宝以
出。褚师子申遇公于马路之衢，遂从。过齐氏，使华寅
肉袒执盖，以当其阙。齐氏射公，中南楚之背，公遂出。
寅闭郭门，逾而从公。公如《死鸟》，析朱《鉏》，宵从窦出，徒
行从公。齐侯使公孙青聘于卫，既出，闻卫乱，使请所
聘。公曰：“犹在竟内，则卫君也。”乃将事焉。遂从诸《死鸟》。
请将事，辞曰：“亡人不佞，失守社稷，越在草莽，吾子无
所辱君命。”宾曰：“寡君命下臣于朝，曰：‘阿下执事，臣不
敢贰’。”主人曰：“君若惠顾先君之好，昭临敝邑，镇抚其
社稷”，则有宗祧在。乃止。卫侯固请见之，不获命，以其
良马见，为未致使故也。卫侯以为乘马。宾将掫，主人
辞曰：“亡人之忧，不可以及吾子。草莽之中，不足以辱
从者。敢辞。”宾曰：“寡君之下臣，君之牧圉也。若不获捍
外役，是不有寡君也。臣惧不免于戾，请以除死。”亲执
铎，终夕与于燎。齐氏之宰渠子召北宫子，北宫氏之
宰不与闻，谋杀渠子。遂伐齐氏，灭之。丁巳晦，公入，与
北宫喜盟于彭水之上。秋七月戊午朔，遂盟国人。八
月辛亥，公子朝、褚师圃子、玉霄子、高鲂出奔晋。闰月
戊辰，杀宣姜。卫侯赐北宫喜谥曰贞子，赐析朱鉏谥
曰成子，而以齐氏之墓予之。卫侯告宁于齐，且言子
石。齐侯将饮酒，遍赐大夫曰：“二三子之教也。”苑何忌
辞曰：“与于青之，赏必及于，其罚在。《康诰》曰：‘父子兄弟，
罪不相及，况在群臣？臣敢贪君赐，以干先王’！”